Τροποποιεί τον κανονισμό (ΕΕ) αριθ. 1303/2013 (βλ. σύνοψη) και θέτει τους κανόνες για τη χορήγηση 47,5 δισεκατομμυρίων ευρώ από το πρόγραμμα της Συνδρομής στην Ανάκαμψη για τη Συνοχή και τις Περιοχές της Ευρώπης (REACT-EU) με σκοπό τη στήριξη των κρατών μελών και των περιφερειών της ΕΕ που έχουν πληγεί περισσότερο από την πανδημία COVID-19. Η χρηματοδότηση αποσκοπεί στον μετριασμό των οικονομικών και κοινωνικών επιπτώσεων της πανδημίας και στην προετοιμασία για μια πράσινη, ψηφιακή και ανθεκτική Ευρωπαϊκής Ένωσης (ΕΕ). Πίστωση Η πίστωση των 47,5 δισεκατομμυρίων ευρώ (σε τιμές 2018) περιλαμβάνει 18 εκατομμύρια ευρώ για διοικητική υποστήριξη (0,35 % του συνόλου) και κατανέμεται ως εξής: 2021: 37,5 δισεκατομμύρια ευρώ 2022: 10 δισεκατομμύρια ευρώ. Η κατανομή των πόρων του REACT-EU σε κάθε κράτος μέλος γίνεται με βάση τη σχετική ευημερία των κρατών μελών και την έκταση των επιπτώσεων της κρίσης COVID-19 στις οικονομίες και τις κοινωνίες τους. Τα σταθμισμένα κριτήρια που χρησιμοποιούνται είναι το ακαθάριστο εγχώριο προϊόν, η ανεργία και η ανεργία των νέων. Προκειμένου να διασφαλιστεί ότι οι πρόσθετοι πόροι του REACT-EU θα καταλήξουν στις περιφέρειες και στους δήμους που έχουν πληγεί περισσότερο από την πανδημία COVID-19, θα πρέπει η κατανομή να γίνεται με βάση την αρχή της εταιρικής σχέσης. Οι πόροι μπορούν να κατανέμονται από τα κράτη μέλη με τη μέγιστη ευελιξία στο πλαίσιο των επιχειρησιακών προγραμμάτων που υποστηρίζονται από το Ευρωπαϊκό Ταμείο Περιφερειακής Ανάπτυξης σύμφωνα με τον κανονισμό (ΕΕ) 2021/1058 (βλ. σύνοψη), από το Ευρωπαϊκό Κοινωνικό Ταμείο (ΕΚΤ) σύμφωνα με τον κανονισμό (ΕΕ) 2021/1057 (βλ. σύνοψη), από το Ταμείο Ευρωπαϊκής Βοήθειας προς τους Απόρους σύμφωνα με τον κανονισμό (ΕΕ) αριθ. 223/2014 (βλ. σύνοψη) και από την πρωτοβουλία για την απασχόληση των νέων. Οι δραστηριότητες είναι επιλέξιμες από την 1η Φεβρουαρίου 2020. Η χρηματοδότηση μπορεί να χρησιμοποιηθεί μέχρι το τέλος του 2023. Χρήση πόρων Οι πόροι του Ευρωπαϊκού Ταμείου Περιφερειακής Ανάπτυξης θα στηρίξουν κυρίως: τις επενδύσεις σε υπηρεσίες υγείας· κεφάλαια κίνησης και τη χρηματοδότηση των μικρών και μεσαίων επιχειρήσεων· τη μετάβαση σε μια ψηφιακή και πράσινη οικονομία, υποδομές που παρέχουν βασικές υπηρεσίες στους πολίτες, ή οικονομικά μέτρα για τις περιφέρειες οι οποίες εξαρτώνται περισσότερο από τομείς που επλήγησαν από την κρίση όπως είναι ο τουρισμός, ο πολιτισμός και η φιλοξενία. Οι πόροι του ΕΚΤ θα στηρίξουν κυρίως: τη διατήρηση θέσεων εργασίας, μέσω βραχυπρόθεσμων εργασιακών προγραμμάτων και βοήθειας στους αυτοαπασχολούμενους· τη δημιουργία θέσεων εργασίας, ιδίως για τους νέους, την ανάπτυξη δεξιοτήτων και ανθρώπους σε ευάλωτη κατάσταση· τη βελτίωση της πρόσβασης σε κοινωνικές υπηρεσίες, και κυρίως για τα παιδιά, τους ηλικιωμένους, τους ανθρώπους με αναπηρίες, τις εθνοτικές μειονότητες και τους αστέγους. Εφαρμογή Οι ευέλικτοι όροι: δεν απαιτούν εθνική συγχρηματοδότηση, επιτρέποντας στην ΕΕ να παρέχει 100 % στήριξη εάν το επιθυμεί ένα κράτος μέλος· επιτρέπουν υψηλό επίπεδο (11 %) αρχικής προχρηματοδότησης για την αποφυγή αρχικών προβλημάτων ρευστότητας· επιτρέπουν να δαπανάται η χρηματοδότηση σε οποιαδήποτε κατηγορία περιφέρειας, σε συνδυασμό με μεταφορές μεταξύ των περιφερειακών και των κοινωνικών ταμείων σε όλη την περίοδο εφαρμογής· επιτρέπουν τη διάθεση του 6 % της συνολικής χρηματοδότησης για τη στήριξη υπαρχόντων διασυνοριακών προγραμμάτων συνεργασίας.